प्रशिक्षण में नहीं आए 25 शिक्षक, नोटिस मिलेंगे
शीतकालीनअवकाश में सब्जेक्ट शिक्षकों के प्रशिक्षण शिविर में अनुपस्थित रहने वाले 25 शिक्षकों पर अब कार्रवाई होगी। इन शिक्षकों को कार्यमुक्त नहीं करने वाले संस्थाप्रधानों पर गाज गिरेगी। प्रशिक्षण राजस्थान माध्यमिक शिक्षा परिषद की ओर से 26 दिसंबर से सुजानगढ़ में शुरू हुआ।
रमसा के एडीपीसी गोविंदसिंह राठौड़ ने मामले के बारे में जानकारी देते हुए बताया कि इस प्रशिक्षण में 25 शिक्षकों के अनुपस्थित रहने के मामले को आयुक्त ने गंभीरता से लिया तथा तत्काल दोषियों के खिलाफ अनुशासनात्मक कार्रवाई करने के निर्देश दिए। इन संबंध में सोमवार को कारण बताओ नोटिस जारी किए जाएंगे।
एडीपीसी ने बताया कि एक से दस जनवरी 2016 को जिले के विज्ञान एवं गणित विषय के विषयध्यापकों का दस दिवसीय आवासीय प्रशिक्षण रा. नागरमल बाजोरिया माध्यमिक स्कूल, रतनगढ़ (चूरू) में होगा। इस शिविर में विज्ञान विषय के 211 एवं गणित विषय के 156 वरिष्ठ अध्यापक भाग लेंगे। डीईओ (मा) महावीरसिंह पूनिया के अनुसार समस्त आदेशित शिक्षकों को शिविर में भाग लेना अनिवार्य होगा। भले ही पूर्व में प्रशिक्षण प्राप्त कर लिया है। प्रशिक्षण में अनुपस्थित रहने वाले वरिष्ठ अध्यापक एवं समय पर कार्यमुक्त नहीं करने वाले संस्था प्रधानों के विरूद्ध अनुशासनात्मक कार्रवाई की जाएगी।
hin_Deva hin_Deva hin_Deva hin_Deva